b'\n_START_ARTICLE_\nPiltjutustus\n_START_PARAGRAPH_\nPiltjutustus on piltide sari, kus lisaks piltidele on esitatud l\xc3\xbchike sisu selgitav tekst. _NEWLINE_Piltjutustus on filmi- v\xc3\xb5i videoproduktsiooni arenguprotsessis peamine visuaalse kavandamise instrument. _NEWLINE_Piltjutustust kasutatakse laialdaselt filmide, animatsioonfilmide, arvutigraafika ja interaktiivse meedia eelvaatena. _NEWLINE_Piltjutustus koosneb teatud arvust ruutudest, mille sees on illustratsioonid v\xc3\xb5i pildid, mis annavad \xc3\xbclevaate s\xc3\xbc\xc5\xbeeest. Piltjutustusi tehakse lihtsustatud must-valgel v\xc3\xb5i v\xc3\xa4rvilisel kujul.\n_START_SECTION_\nAjalugu\n_START_PARAGRAPH_\nPiltjutustus sai alguse Disney Stuudios 1930. aastatel, kui seda hakati kasutama joonisfilmide eelvaateks. Idee autor oli Webb Smith, kes hakkas selleks, et lugu jutustada, joonistama stseene eraldi paberitele, ning seadis pildid loo kulgemise j\xc3\xa4rjekorda. 1940. aastatel levis piltjutustuste kaasamine m\xc3\xa4rulifilmides, esimene selline film oli "Gone with the Wind". 1980. aastatel kasutati seda tarkvaratoodetes eesm\xc3\xa4rgiga seletada lihtsamini lahti kujundamisfaasis olevaid veebilehti ja interaktiivset meediat._NEWLINE_Piltjutustuse areng Eestis algas 19. sajandi teisel poolel, kui turul osutusid populaarseks Wilhelm Buschi teosed, kus oli kasutatud t\xc3\xa4iskasvanutele m\xc3\xb5eldud pilte, mida illustreeris tekst. Samalaadsete lasteteoste autor oli Karl August Hindrey. Uuema aja k\xc3\xb5ige kuulsamate piltjutustuste autor Eestis oli Raivo J\xc3\xa4rvi.\n_START_SECTION_\nKasutusalad\n_START_PARAGRAPH_\nPiltjutustus v\xc3\xb5ib olla kasulik erinevates valdkondades._NEWLINE_K\xc3\xb5ige populaarsem piltjutustuse kasutusala on filmindus, kus filmikaadrid on joonistustena v\xc3\xa4lja toodud. See aitab filmi- ja telereklaamide tegijatel visualiseerida stseene ja leida potentsiaalseid probleeme enne nende v\xc3\xb5imalikku teket. Samuti s\xc3\xa4\xc3\xa4stab piltjutustuste tegemine raha ja aega, pannes paika filmi umbkaudse tootmismaksumuse. Ka filmide treilerid on \xc3\xbcles ehitatud piltjutustuste loogikal._NEWLINE_Samal p\xc3\xb5him\xc3\xb5ttel kasutatakse piltjutustusi ka teatrites lavastajate ja n\xc3\xa4idendite direktorite poolt._NEWLINE_Piltjutustust kasutatakse t\xc3\xa4nap\xc3\xa4eva \xc3\xa4rimaailmas reklaaminduses ja koosolekutel ideede esitluseks. Paljud suured korporatsioonid \xc3\xb5petavad piltjutustuste tehnikat oma t\xc3\xb6\xc3\xb6tajatele, sest see on vajalik oskus tooteidee edasiandmiseks kliendile. Ka ajur\xc3\xbcnnakus on mugav oma ideed piltjutustuse abil selgitada, sest see aitab teistel sind m\xc3\xb5ista ning ka neil sinu piltjoonistuse abil uusi ideid v\xc3\xa4lja arendada.'